Dezvoltarea durabilă - o paradigmă socio-economică pentru secolul XXI

 

I. Preambul

 

De mai bine de un deceniu, comunitatea internaţională aprofundează conceptul de dezvoltare durabilă, lansat în raportul Comisiei Mondiale pentru Mediu şi Dezvoltare a Organizaţiei Naţiunilor Unite, intitulat "Viitorul nostru comun", cunoscut şi sub denumirea de Raportul Brundtland din 1972.

În cadrul Conferinţei de la Rio de Janeiro, din iunie 1992, s-a statuat faptul că mediul şi dezvoltarea economică sunt compatibile, având obiective complementare. Prin acordul internaţional exprimat în Declaraţia de la Rio de Janeiro şi adoptarea Agendei 21, dezvoltarea durabilă s-a constituit în opţiune strategică globală pentru secolul XXI.

Problema cheie a dezvoltării durabile o constituie reconcilierea între doua aspiraţii umane, susţinând necesitatea continuării dezvoltării economice şi sociale, dar şi a conservării stării mediului, ca singura cale pentru creşterea calităţii vieţii. 

În accepţiunea largă a conceptului de dezvoltare durabilă, ca fiind "capacitatea de a satisface cerinţele generaţiei prezente, fară a compromite capacitatea generaţiilor viitoare de a-şi satisface propriile nevoi", prosperitatea economică şi conservarea mediului trebuie să se susţină reciproc. 

Dezvoltarea economică este avută în vedere de societate nu numai pentru satisfacerea cerinţelor materiale de bază, ci şi pentru a asigura resurse în scopul de a îmbunătăţi calitatea vieţii, răspunzând cerinţelor pentru ocrotirea sănătăţii, educaţie, dezvoltare socială şi un mediu înconjurător mai bun.

Toate formele dezvoltării economice au un impact asupra mediului; ele folosesc resursele naturale care sunt în cantitate limitată şi generează produse secundare, deşeuri, reziduuri şi poluare. Există multe căi prin care activităţile economice, în context durabil, pot proteja mediul. Acestea includ măsurile eficiente privind energia, tehnologiile şi tehnicile de management preventiv, mai buna proiectare şi marketingul produselor, reducerea la minimum a deşeurilor nereciclabile, practicile agricole concordante cu protecţia mediului, utilizarea mai bună a terenurilor şi construcţiilor, eficienţă sporită a transportului etc.

O altă preocupare este utilizarea raţională a resurselor naturale cu valoare economică şi potenţial limitat în timp. Acestea includ terenul, vegetaţia, rezerva de peşti din mări şi oceane şi diversitatea speciilor, care oferă oportunităţi pentru dezvoltare. 

Majoritatea reglementărilor iniţiale privind protecţia mediului a fost determinată de grija pentru protecţia sănătăţii, cu rezultatul că focarele cu efecte negative asupra sănătăţii publice au fost eradicate în mare măsură. În ţările dezvoltate, influenţele directe asupra sănătăţii, ca urmare a poluării, sunt acum mai rare, preocupările concentrându-se mai mult asupra problemelor în privinţa cărora relaţia cauză-efect este mai greu de rezolvat.

În perioada actuală, aceste preocupări s-au lărgit, trecând de la mediul înconjurător imediat al populaţiei la problemele globale, cum sunt protecţia stratului de ozon stratosferic şi schimbările climatice. 

Deoarece mediul înconjurător aparţine tuturor, protecţia lui reclamă, în mare măsură, o acţiune colectivă implicând atât factorii instituţionali cât şi operatorii economici. Pentru a sprijini această abordare, în ultimii ani, în tot mai multe ţări, s-a elaborat un set de principii de susţinere, care acum sunt larg aplicate în luarea deciziilor interne şi internaţionale cu privire la protecţia mediului.


Dezvoltarea durabilă reprezintă şi un apel pentru schimbarea comportamentului. Resursele naturale fiind limitate, trebuie ştiut cum să se acţioneze pentru prezervarea lor. Activităţile umane sunt într-o mare parte responsabile pentru distrugerea ecosistemului. Aceasta antrenează multiple efecte asupra multiplelor faţete socio-economice. Soluţia: gestionarea mai raţională şi mai echitabilă a resuselor naturale.


Dezvoltarea durabilă poate fi numită şi consum practic al producţiei. Aceasta presupune realizarea unui raport direct între producţie şi consum. Contrabalansarea profitului va impune ridicarea pragului creşterii economice. Cu toate acestea, nu se pune problema de a alege între aspectele economice, sociale sau de mediu ci, din contra, creşterea economică, progresul social şi cel economic trebuie să contribuie la acelaşi obiectiv al creşterii calităţii vieţii.


Trebuie să se ţină seama de toate regiunile globului. "Dezvoltarea durabilă este un scop universal. Mediul nostru înconjurător nu se termină în spatele porţii noastre sau în fundul grădinii noastre. Dezvoltarea durabilă este afacerea tuturor, a instituţiilor internaţionale şi guvernamentale, industriilor sectorului public şi privat"1.

 

*


Care este drumul de parcurs? De când începe dezvoltarea durabilă? Angajamentele luate la Rio au fost urmate? O evaluare care va conferi răspuns acestor întrebări se va efectua în 2002, la Johannesbourg.



1Documentele elaborate în cadrul Conferinţei de la Rio.

După o primă evaluare, acţiune desfăşurată la New York, în 2001, bilanţul a fost copleşitor. S-au făcut progrese în ceea ce priveşte crearea structurilor de decizie şi consultative privind dezvoltarea durabilă. Dar nu este suficient, mediul înconjurător, resursele naturale continuă să se degradeze peste tot în lume într-un ritm galopant.


La scară planetară, poluarea şi superexploatarea resurselor continuă. În consecinţă, deprinderile consumului şi ale producţiei trebuie modificate. Cert este că refolosirea deşeurilor sau utilizarea metodelor biologice în agricultură evoluează pozitiv. De asemenea sunt numeroase întreprinderi comerciale şi industriale care au pus în operă metode proprii de producţie ţinând cont de probleme energetice.


Dar n-a încetat ca atmosfera să se îngreuneze din zi în zi cu particule nocive, astfel că efectul de seră este în constantă creştere, iar importantele schimbări climatice nu sunt ficţiune.


Bilanţul este din ce în ce mai neliniştitor pe măsură ce umanitatea avansează. Un argument convingător în acest sens îl reprezintă recenta decizie a Statelor Unite prin care George W. Bush a anunţat hotărârea de a nu se angrena în protocolul privind schimbările climatice.

Protecţia mediului înconjurător n-a evoluat deloc la scară mare iar repartiţia actuală a mijloacelor de existenţă durabilă este deplorabilă. Cifrele sunt trist de elocvente. Mai puţin de o cincime din populaţie deţine mai mult de 80% din resurse. Milioane de copii nu merg la şcoală. Aproape un miliard de persoane nu au hrană şi apă potabilă. Dacă după 10 ani, sărăcia nu a crescut (dar nici nu s-a diminuat), inegalităţile sunt revoltătoare. Femeile şi copiii sunt, odată în plus, primii atinşi. Până acum niciodată bogăţia nu a rezultat din surplusul de resurse ci din repartiţia inegală a resurselor.

 

 

 

 

 

 

 

 

 

 

 

 

 

II. Dezvoltarea durabilă -

un contract ecologic planetar

 


Procesul de conştientizare a responsabilităţii speciei umane faţă de propria dezvoltare, a început încă din anii `50, în legătură cu proliferarea armamentului de tip nuclear. În anii `60 au fost semnalate primele efecte negative majore ale procesului de industrializare asupra sănătăţii omului şi a mediului înconjurător, datorate poluării. Problemele majore ale anilor `80 au fost cele legate de limitarea resurselor de hrană, energie şi materii prime, cazurile de risc în exploatarea amenajărilor industriale (în special energetica nucleră) şi problemele legate de poluarea planetară (efectul de seră şi subţierea stratului de ozon).


Este interesant de observat că, pe durata a aproape jumătate de secol, semnalele de alarmă s-au mutat din zone ale acţiunii umane cu efecte de tip catastrofic, dar cu probabilitate mică de realizare (războiul nuclear total), în zone ale acţiunii umane care se referă la activitatea zilnică, cu o mare probabilitate de realizare, cu balanţă a efectelor negative şi pozitive care nu a fost estimată până acum nici pe termen lung, nici pe termen scurt.


Satisfacerea nevoilor unei populaţii în creştere şi cu exigenţe tot mai sporite, pe de o parte, şi nevoia creşterii profitului producătorilor şi comercianţilor, pe de altă parte, au determinat apariţia explozivă a unităţilor industriale şi de agricultură intensivă. Acestea, din motive de eficienţă economică, s-au constituit de multe ori, în platforme industriale sau agricole care au ocupat părţi însemnate din mediul înconjurător. În egală măsură, au apărut noi tipuri de aşezări umane. Traficul rutier a crescut mult în intensitate datorită nevoii de deplasare a oamenilor şi pentru transportul de materiale şi mărfuri la şi de la locurile de producţie. 


Datorită relaţiilor strânse dintre aşezările umane şi mediul înconjurător, procesul de dezvoltare a indus modificări importante în structura acestuia. Au fost afectate calitatea aerului şi a apelor, a solului şi a biosferei, mai întâi zonal şi apoi la scară planetară.


Efectele negative ale procesului de dezvoltare au fost resimţite de om, la început în calitate de participant la anumite procese industriale sau agricole şi s-au manifestat prin afectarea stării de sănătate. Aria celor afectaţi s-a extins, într-o primă fază, datorită efectelor poluării de tip global (efectul de seră, subţierea stratului de ozon şi ploile acide).


Criza politică din Orientul Mijlociu din anii `70 a pus în evidenţă, mai pregnant decât jocul de interese politice din zonă, situaţia resurselor energetice. Dintr-o dată acestea au apărut aşa cu erau de la începutul procesului de dezvoltare, adică limitate. Această limitare a determinat rapid o reconsiderare a anumitor factori ai procesului de dezvoltare. Dinamica acestui proces, considerată până atunci ca rezultatul unei optimizări între posibilităţile tehnologice, umane şi de capital pe de o parte şi piaţa accesibilă pe de altă parte, a devenit rezultatul unui proces de optimizare în care limitarea resurselor energetice şi materiale erau pe primul loc în ierarhia parametrilor proceselor de optimizare.


Această reconsiderare nu a fost suficientă. Estimările asupra procesului de dezvoltare, realizate la sfârşitul anilor `70 în condiţiile de mai sus, au fost infirmate destul de repede. Dinamica acestui proces este în continuă scădere, iar principalul efect benefic al procesului de dezvoltare, nivelul calităţii vieţii, este în scădere chiar şi în ţările dezvoltate.


Modificările induse în mecanismul proceselor din mediul înconjurător s-au constituit într-o nouă limită care trebuia luată în considerare în dimensionarea procesului de dezvoltare.


Impunerea acestei noi limite s-a făcut mai întâi datorită conştientizării de către oameni a cauzei modificărilor stării de sănătate de transformările din mediu, atitudine care a luat repede o formă politică, prin apariţia unor organizaţii care au reuşit să-şi impună punctul de vedere la nivel legislativ.


Dimensiunea planetară a efectelor poluării a apărut clar o dată cu evidenţiarea efectului de seră, a ploilor acide şi a subţierii stratului de ozon. Această situaţie a surprins ştiinţa parţial nepregătită. 


Conştientizarea acestei stări de fapt a determinat apariţia, la sfârşitul deceniului trecut, a unui nou concept în construcţia proceselor de dezvoltare, conceptul de "dezvoltare durabilă" (sustainable development). Formulat la început numai în perspectiva protecţiei mediului înconjurător şi a sănătăţii omului, conceptul de dezvoltare durabilă a căpătat repede importante conotaţii politice. La Conferinţa de la Rio de Janeiro din 1992 asupra schimbărilor planetare şi cea de la Bangkok din 1994 asupra stratului de ozon, au participat nu numai oamenii de ştiinţă din domeniu, ci şi politicieni din cele mai înalte sfere ale puterii.

Summit-ul de la Rio nu a fost o premieră internaţională privind mediul înconjurător. Sunt 20 de ani de când, la reuniunea de la Stockholm, la invitaţia Naţiunilor Unite, s-au stabilit principiile care au exprimat necesitatea de a plasa ecologismul la rang de preocupare internaţională.


Va fi trebuit să se aştepte până în 1972 pentru a se face prima referire la dezvoltarea durabilă. Aceasta se găseşte în Raportul Brundtland, elaborat de Comisia mondială pentru mediu şi dezvoltare. Acest raport constituie un veritabil act privind naşterea conceptului de dezvoltare durabilă ca o "dezvoltare care răspunde nevoilor prezente fără a afecta capacitatea generaţiilor viitoare de a răspunde nevoilor lor".


Conferinţa de la Rio a fost extrem de amplă, desfăşurându-se pe parcursul a două săptămâni, cu participarea a peste 150 de naţiuni, ce au discutat pe marginea dezvoltării durabile. Aceste negocieri au generat angajamente solemne şi au dat naştere la două texte majore: Declaraţia de la Rio şi Acţiunea 21.


Declaraţia de la Rio privind mediul înconjurător şi dezvoltarea enunţă principiile dezvoltării durabile. Primul dintre ele este: "existenţa umană cu o viaţă sănătoasă şi productivă în armonie cu natura". Declaraţia afirmă clar că progresul economic pe termen lung este indisociabil de protecţia mediului înconjurător şi impune un perfect echilibru între toate popoarele şi guvernele lumii.


Planul Acţiunea 21 sau Agenda 21 traduce aceste principii. Catalog al acţiunilor concrete, obiectivelor şi activităţilor, constituie primul contract ecologic, dar, în acelaşi timp, acesta nu are ca ţintă doar mediul înconjurător. Acţiunile sunt preconizate în a avea efecte mai largi asupra multor domenii, în special socio-economice. Obiectivul său ultim este acela de a satisface nevoile fundamentale, nivelul de viaţă pentru toţi, asigurând un viitor mai sigur şi mai prosper.

Umanitatea trece printr-un moment crucial din istoria sa. Asistăm la perpetuarea dispariţiei diferenţelor între naţiuni şi în interiorul naţiunilor, dar, totodată şi la o agravare a sărăciei, foamei, stării de sănătate şi analfabetismului, la deteriorarea continuă a ecosistemului. Dacă s-ar integra problemele de mediu şi dezvoltare durabilă şi ar fi acordată o mai mare atenţie acestora, s-ar putea satisface nevoile fundamentale, ameliorarea nivelului de viaţă pentru toţi şi asigurarea unui viitor mai sigur şi mai prosper. Nici o ţară nu va putea realiza toate acestea singură, dar acest obiectiv este posibil dacă vor lucra împreună în cadrul unui parteneriat mondial pentru dezvoltare durabilă.


Acest parteneriat trebuie să se fondeze pe premizele Rezoluţiei 44/228 a Adunării Generale (22 decembrie 1989), adoptată în momentul în care naţiunile lumii au cerut convocarea Conferinţei Naţiunilor Unite pentru mediu şi dezvoltare şi asupra necesităţii de realizare a unui echilibru şi integrarea problemelor de mediu şi dezvoltare.


Acţiunea 21 în materie de dezvoltare şi mediu necesită un aport substanţial de resurse financiare pentru ţările aflate în dezvoltare, pentru a acoperi surplusul de cheltuieli antrenate în soluţionarea problemelor ecologice de dimensiune mondială şi accelerarea dezvoltării durabile. Resursele financiare sunt în aceeaşi măsură necesare pentru finalizarea creşterii capacităţii instituţiilor internaţionale pentru punerea în operă a Acţiunii 21. Documentul prevede să se facă o evaluare, cu titlu informativ, privind nivelul la care se ridică costurile pentru fiecare domeniu de activitate. Această evaluare va trebui să fie examinată şi finalizată de către instituţiile şi organizaţiile de execuţie.


Acţiunea 21 acordă o atenţie specială ţărilor a căror economie este în tranziţie, iar domeniile de activitate sunt structurate din această perspectivă. În aceeaşi măsură trebuie identificat ce anume trebuie transferat în economia acestor ţări. Acestea, la rândul lor, trebuie să facă faţă enormelor dificultăţi ce apar ca urmare a climatului social şi politic adeseori tensionat.


Domeniile de activitate stabilite în Acţiunea 21 sunt structurate pe principii de acţiune, obiective, activităţi şi mijloace de execuţie. Acţiune 21 este un program dinamic ce va fi condus de diverşi actori, în funcţie de situaţie, capacităţi şi priorităţi, ce diferă de la o ţară la alta şi de la o regiune la alta, cu respectarea strictă a principiilor enunţate în Declaraţia de la Rio privind mediul înconjurător şi dezvoltarea. 

Acest proces marchează naşterea unui nou parteneriat mondial pentru dezvoltare durabilă. 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

III. Cooperarea internaţională vizând

accelerarea dezvoltării durabile în ţările în curs de dezvoltare

şi politici naţionale conexe2


Odată cu relevarea provocărilor pe care le reprezintă mediul înconjurător şi dezvoltarea, statele lumii au decis să restabilească un nou parteneriat mondial, care prevede ca toate statele să aibă un dialog consultativ, inspirat de necesitatea ca economia mondială să devină mai eficace şi să asigure o repartizare mai echitabilă, ţinând seama de interdependenţa crescândă a comunităţii naţiunilor şi necesitatea de a se acorda prioritate dezvoltării durabile în programul de acţiune al comunităţii internaţionale. S-a recunoscut că pentru a se asigura succesul unui nou parteneriat este important a trece peste confruntări şi a promova un climat de cooperare şi veritabilă solidaritate. Este în acceaşi măsură esenţial procesul de întărire a politicilor naţionale şi internaţionale şi de cooperare, odată cu adaptarea la noile realităţi.


Politica economică a fiecărei ţări şi relaţiile economice internaţionale sunt de o mare pertinenţă pentru dezvoltarea durabilă. Relansarea şi accelerarea dezvoltării presupune un climat economic internaţional în acelaşi timp dinamic şi favorabil. 


Un climat economic favorabil în exterior este în această privinţă esenţial. Dezvoltarea nu va putea fi accelerată dacă economia mondială este lipsită de dinamism şi stabilitatea este fragilizată de incertitudini. Dezvoltarea nu va putea fi accelerată dacă ţările în curs de dezvoltare rămân paralizate prin datoriile externe, dacă fondurile pentru dezvoltare sunt inadecvate şi piedicile limitează accesul la piaţă şi dacă fluxul produselor de bază şi condiţiile de schimb între aceste ţări rămâne în urmă. Evoluţiile înregistrate în cursul anilor `80 au fost negative pentru fiecare din aceste puncte şi trebuie, deci, reconsiderate.


Politicile viitoare şi măsurile luate pentru crearea unui climat internaţional care să susţină eforturile de dezvoltare pentru fiecare ţară sunt esenţiale. În acest domeniu, cooperea internaţională va trebui să fie construită astfel încât să completeze şi să susţină şi nu pentru a împiedica sau controla, să fie o politică economica raţională în interiorul ţărilor dezvoltate ca şi în cadrul celor în curs de dezvoltare, condiţie pentru un progres global către o dezvoltare durabilă.


Economia internaţională trebuie să creeze un climat internaţional propice pentru realizarea obiectivelor în materie de dezvoltare durabilă:

· încurajarea dezvoltării durabile printr-o liberalizare a comerţului;



2Extrase din dezbaterile din cadrul Conferinţei de la Rio

· susţinerea mutuală dintre comerţ şi mediu;

· să se aducă aporturi financiare adecvate ţărilor în curs de dezvoltare;

· reglarea problemelor datoriilor internaţionale;

· încurajarea punerii în operă a politicilor macroeconomice favorabile mediului ca şi dezvoltării.

Guvernele au recunoscut că se impune un nou efort la scară mondială pentru crearea unui sistem economic mondial, rezultând, din acesta, un mediu sigur şi stabil pentru umanitate.

Promovarea unei dezvoltări durabile prin comerţ

Dezvoltarea durabilă presupune un sistem comercial multilateral deschis, echitabil, sigur, nediscriminatoriu, previzibil, compatibil cu obiectivele dezvoltării durabile şi ce conduce către o repartiţie optimală a producţiei mondiale conform cu principiile avantajului comparativ şi benefic pentru toţi partenerii comerciali. În plus, mai presupune un mai bun acces la exporturi pentru ţările în curs de dezvoltare într-o piaţă a ţărilor dezvoltate, însoţit de politici macroeconomice şi de mediu raţionale astfel încât să aibă o incidenţă benefică, iar aceste aspecte vor avea o contribuţie importantă pentru dezvoltarea durabilă.


Sectorul produselor de bază predomină în economia multor ţări în dezvoltare. Economia mondială a produselor de bază în anii `80 a fost în principal caracterizată pe piaţa internaţională de predominarea preţurilor reale foarte scăzute şi orientate către scădere pentru o mare parte din aceste produse. Încasările din export pentru produsele de bază au scăzut pentru numeroase ţări producătoare. Aptitudinea ţărilor dezvoltate de a mobiliza resurse astfel încât să fie favorizat comerţul internaţional riscă să compromită realizarea unei dezvoltări durabile. Este absolut necesar de a se elimina distorsiunile în comerţul internaţional. Realizările acestor obiective solicită în special o reducere substanţială şi progresivă a măsurilor de susţinere şi protecţie în favoarea agriculturii, înglobând regimurile interne, accesul la piaţă şi subvenţii pentru export.

 

 

 

 

 

 

 

 

IV. Principiile de acţiune ale unei societăţi

fondate pe dezvoltare durabilă


S-au împlinit trei ani de la adoptarea de către Consiliul Europei a Agendei 2000 (COM (97) 2000 final Brussels), în care, pornind de la trăsătura fundamentală a economieie mondiale, respectiv evoluţia rapidă spre globalizare şi utilizarea tehnologiilor informaţiei şi comunicaţiei, politicile cunoaşterii (cercetarea, inovarea, educaţia, formarea profesională) plasate la baza politicilor interne ale Uniunii Europene, sunt considerate ca având o importanţă excepţională în contextul tranziţiei spre o Europă a cunoaşterii.


În anul următor adoptării Agendei 2000, într-o lucrare intitulată Societăţile cunoaşterii: tehnologia informaţiei pentru dezvoltare durabilă (Ed. Oxford University Press, Mansell, R., When, U. s.a., Ed. Oxford University Press, 1993) se atrage atenţia asupra faptului că accesul la tehnologiile informaţiei şi capacitatea de a le utiliza în mod critic şi eficient constituie o trăsătură fundamentală care diferenţiază ţările bogate de cele sărace în materie de cunoaştere. Aceasta, în contextul în care o serie de specialişti arată că economiile producătoare de idei generează mai multe inegalităţi decât cele producătoare de obiecte şi că trecerea de la economia obiectelor la "economia ideilor" duce la dematerializarea societăţilor moderne, impunându-se a urmări şi soluţiona inegalităţile sociale sistemice şi exacerbarea polarizării economice şi sociale, deoarece în ciuda difuzării globale a producerii de cunoaştere, inegalităţile distribuiţiei acesteia devin şi mai mari şi vizibile.


Astăzi se simte tot mai mult nevoia identificării unor aranjamente politice şi instituţionale care să promoveze o mai bună integrare a politicilor comerciale, investiţionale şi ecologice la nivel naţional şi internaţional. S-a recunoscut necesitatea clarificării legăturii complexe între dimensiunile economică, socială şi ecologică ale dezvoltării durabile.


Raportul UNCTAD prezentat la Conferinţa Naţiunilor Unite privind mediul înconjurător şi dezvoltare (UNCD, iunie 1992) sublinia faptul că "… elaborarea de standarde internaţionale pentru protecţia mediului înconjurător face obiectul unei anumite urgenţe şi poate ajuta la prevenirea utilizării necorespunzătoare a acestor reglementări". Astfel, Grupul strategic consultativ privind mediul înconjurător al ISO/IEC (Sage, 1992) şi-a fixat ca obiectiv "să evalueze nevoile pentru o viitoare standardizare internaţională, în scopul promovării introducerii la nivel mondial a elementelor cheie din conceptul dezvoltării industriale durabile, incluzând, printre altele: informarea consumatorilor şi etichetarea ecologică, efectele asupra mediului înconjurător în timpul producţiei, distribuţiei, utilizării produselor, casării şi reciclării, analiza ciclului de viaţă etc. Agenda 21, documentul adoptat de Conferinţa Naţiunilor Unite de la Rio de Janeiro din 1992 recunoaşte ca fundament al dezvoltării umane conceptul de dezvoltare durabilă. Devenită dilema omenirii, problema capitală mediu-creştere economică, îşi aşteaptă soluţionarea. O provocare primordială este considerată reconcilierea limbajului economic şi a conceptelor care domină astăzi, cu limbajul şi conceptele mediului înconjurător. Problema constă în a găsi căile de integrare a aspectelor legate de mediu în cadrul abordărilor respective şi bine conturate din macroeconomie şi microeconomie.


United Nations University a propus, în 1989, trei principii de bază:

1. fiecare generaţie trebuie să conserve diversitatea naturală şi culturală astfel încât să nu restricţioneze pe nedrept opţiunile generaţiilor viitoare;

2. fiecare generaţie este îndreptăţită la o diversitate comparabilă cu cea a generaţiilor trecute;

3. fiecare generaţie trebuie să asigure membrilor săi drepturi echitabile de acces la moştenirea de la generaţiilor trecute.

Aceste idei sunt cuprinse şi în primul şi al treilea principiu al Declaraţiei de la Rio privind mediul şi dezvoltarea: "fiinţa umană este în centrul preocupărilor privind dezvoltarea durabilă; aceasta înseamnă o viaţă sănătoasă şi productivă în armonie cu natura" şi "dreptul la dezvoltare trebuie exercitat astfel încât să se rezolve echitabil necesităţile de dezvoltare şi de mediu ale generaţiilor prezente şi viitoare"


Celelalte 27 de principii ale Declaraţiei de la Rio pot fi grupate în principii care definesc durabilitatea dezvoltării şi principii care condiţionează implementarea dezvoltării durabile3.

 

Principii care definesc durabilitatea dezvoltării

1. Primum non nocere (în primul rând să nu dăunezi)

Păstrarea pe cât posibil a stării iniţiale a mediului prezintă idealul acestui concept, fapt imposibil în condiţiile aspiraţiilor oamenilor pentru dezvoltare. Mediul natural are chiar propria sa traiectorie evolutivă, a cunoscut imense transformări de-a lungul istoriei. De aceea important este nu păstrarea unui status-quo considerat "ideal", ci menţinerea flexibilităţii mediului, a capacităţii sale de adaptare şi evoluţie. Oprirea schimbărilor ecologice prin maximizarea biomasei şi productivităţii este prudentă din multe motive şi este cea mai puţin costisitoare opţiune.



3COTIGARU, Beniamin; PURCĂREA, Theodor, Dezvoltarea durabilă: principii şi acţiune, Ed.Millenium, 

2000, p.12-22.

 

2. Păstrarea şi creşterea biomasei şi bioproductivităţii

Stocul valorilor de mediu reprezintă un aspect larg: fertilitatea solului, biodiversitatea, capacitatea de asimilare a deşeurilor, resursele naturale, ciclurile biologice. Strategiile durabile nu înseamnă în mod necesar sacrificarea prezentului în favoarea viitorului.

Conservarea biodiversităţii nu necesită prezervarea tuturor speciilor, nici menţinerea condiţiilor de mediu curente. Un sistem evoluţionist reclamă menţinerea unui nivel de biodiversitate care să garanteze elasticitatea ecosistemelor de care depinde consumul şi producţia şi, deci, bunăstarea umană.

3. Folosirea durabilă a resurselor economice

Durabilitatea resurselor poate fi definită ca fracţie consumată sau produsă în fiecare an, sau inversul timpului necesar pentru a epuiza sau dubla acea resursă la rata de consum curentă. Resursele care sunt secătuite vor avea un indice de durabilitate negativ, iar pentru o resursă strict durabilă valoarea indicelui ar fi zero.

Factorul de legătură între activităţile economice şi diferiţi factori politici, sociali, culturali şi instituţionali îl reprezintă folosirea durabilă a resurselor (FDR).


Programul "Caring for the Earth", care face parte din documentele Conferinţei de la Rio, defineşte FDR ca "folosirea unui organism, ecosistem sau altă resursă regenerabilă la o rată mai mică decât capacitatea de reînnoire"

4. Principiul eficienţei economice

Managementul mediului natural este o parte a problemei generale de 

alocare a resurselor economice între scopuri competitoare.


În afara echilibrului de piaţă şi a deplinei utilizări a resurselor productive, condiţia fundamentală pentru ca o economie să fie eficientă este să existe un întreg aparat de pieţe. Prin aceasta se înţelege că toate drumurile şi serviciile pe care consumatorii le consideră valori pentru bunăstare trebuie să aibă un preţ pe piaţă. Aceasta este valabil şi pentru bunurile şi serviciile folosite în scopuri productive. Expresia "bunuri şi servicii" trebuie să aibă o interpretare foarte largă şi să includă şi bunurile şi serviciile oferite consumatorilor şi producătorilor de mediul natural.


Sunt trei fenomene în afara dezechilibrului şi a neutralizării depline a resurselor, care sunt în general asociate cu ineficienţa economică: folosirea bunurilor publice, fenomenul larg al externalităţilor şi imperfecta informare.

5. Principiul echităţii sociale

Este necesar ca programele de mediu să nu distorsioneze relaţiile sociale. Ele trebuie să se încadreze în politica de împărţire echitabilă a veniturilor în societate. Aceasta nu înseamnă că programele de mediu trebuie redirecţionate de la scopurile lor centrale pentru a le transforma în mijloace de redistribuire a veniturilor. O asemenea tentativă este un eşec, şi nu realizează nici un obiectiv. Important este ca efectele adiacente ale programelor de mediu să îşi găsească rezolvarea adecvată şi această idee trebuie să însoţească toate programele de mediu.

Principii privind implementarea dezvoltării durabile

1. Pacea ca fundament al dezvoltării

Dezvoltarea nu se poate realiza uşor în societăţile în care preocupările militare sunt în sau aproape în centrul preocupărilor. Societăţile al căror efort economic este destinat într-o măsură substanţială producţiei militare îşi diminuează inevitabil perspectivele de dezvoltare. Absenţa păcii determină societăţile să dedice un procent mai mare din bugetul lor obiectivelor militare decât nevoilor de sănătate, educaţie şi locuit. Pregătirile de război absorb resurse excesive şi împiedică dezvoltarea investiţiilor mici.


Situaţiile de conflict reclamă o strategie de dezvoltare diferită de cea din condiţiile de pace.


Realizarea păcii este o problemă în toate stadiile de dezvoltare. Ţările aflate în tranziţie pot folosi măsurile de realizare a păcii ca o şansă de a-şi plasa sistemele naţionale pe drumul dezvoltării durabile.

2. Dezvoltarea economică ca motor al progresului

În timp ce creşterea economică nu asigură repartizarea echitabilă a

beneficiilor sau protecţia mediului, fără creştere economică resursele materiale pentru abordarea problemelor degradării mediului nu pot exista, nici nu va fi posibilă realizarea efectivă a progreselor sociale pe termen lung. Avantajul creşterii economice este că multiplică posibilităţile de opţiune umană.

3. Justiţia ca pilon al coeziunii sociale

Dezvoltarea nu are loc într-un vacuum, nici nu se construieşte ca o 

fundaţie abstractă. Dezvoltarea se realizează într-un loc, într-un context social specific şi ca răspuns la condiţii sociale specifice. Ea afectează toate aspectele societăţii şi toate aspectele societăţii contribuie sau împiedică dezvoltarea.


Condiţiile sociale existente sunt punctul de pornire pentru asumarea eforturilor. Beneficiile investirii în oameni sunt mai mari decât creşterea productivităţii forţei de muncă şi facilitează accesul la posibilităţile globale.


O societate civilă viguroasă este indispensabilă pentru a crea o dezvoltare socială durabilă şi de succes.


Organizaţiile neguvernamentale, comunitare, întreprinderi private, organizaţii ale muncitorilor şi alte grupuri trebuie să fie activ implicate.

4. Democraţia ca un cadru favorabil de desfăşurare a acţiunilor

Participarea cetăţenilor în procesul luării deciziilor care le afectează 

viaţa este un principiu de bază. 


Acumularea disparităţilor economice şi lipsa mijloacelor democratice pentru a influenţa schimbarea au impus impulsuri violente şi distructive chiar în cadrul societăţilor relativ omogene.


Democraţia este singurul mijloc pe termen lung atât pentru arbitrarea cât şi pentru reglementarea multor tensiuni politice, sociale, economice şi etnice care ameninţă constant să rupă societăţi şi să distrugă state.

5. Informarea, înţelegerea şi consensul ca instrumente de realizare a dezvoltării durabile.

Statisticile corecte ce monitorizează activitatea economică a unei 

naţiuni sunt esenţiale în procesul luării deciziilor.


Colectarea şi analiza informaţiilor este o prerecuzită nu numai pentru susţinerea unor discuţii dar şi pentru formularea unor soluţii acceptabile şi operabile. Dacă informaţia nu este de încredere, disponibilă şi prezentată într-o formă utilizabilă, consensul va fi abuziv şi succesul improbabil.

6. Stabilirea priorităţilor şi coordonarea ca modalităţi practice de acţiune

Resursele limitate şi condiţionările interne şi externe determină alegerea variantei şi stabilirea priorităţilor.


Coordonarea activităţilor şi asistenţa sunt esenţiale pentru obţinerea efectului maxim din folosirea resurselor pentru dezvoltare. Coordonarea înseamnă o stabilire clară a responsabilităţilor, o diviziune efectivă a muncii în diferiţi factori implicaţi în dezvoltare şi o angajare din partea fiecăruia în realizarea obiectivelor comune.

7. Cooperarea internaţională

Interdependenţa ecologică şi economică este determinată de existenţa 

într-un patrimoniu comun - o planetă - după o conduită prescrisă de jurisdicţii şi cutume naţionale.


Apariţia şi agravarea problemelor de mediu s-a datorat unei dezvoltări economice zonale şi mondiale disproporţionate şi ireconciliantă cu natura.


Ţările dezvoltate trebuie să-şi adapteze structura economică conform cerinţelor abordării integrative mediu-economie, iar cele în curs de dezvoltare implementând conceptul dezvoltării durabile trebuie să acţioneze asupra actualelor surse de poluare şi degradare a mediului şi să evite greşelile din procesul industrializării celor dezvoltate.


Promovarea dezvoltării durabile reclamă un efort organizat şi elaborarea şi difuzarea noilor tehnologii care protejează mediul, efort ce se sprijină în primul rând pe schimbul internaţional de tehnologie prin: schimburi comerciale cu produse perfecţionate, acorduri pentru transfer de tehnologie, punerea la dispoziţie de experţi, colaborarea în cercetare.


Investiţiile private au un rol cheie în economie şi în protecţia mediului prin asigurarea tehnologiilor necesare. Ele domină în mare măsură comerţul mondial pentru un număr mare de produse. De aceea, organismele şi organizaţiile internaţionale reprezintă şi facilitează investiţiile private, în special cele de asigurare şi de credite pentru export.


Pentru implementarea în realitatea concretă a acestui concept generos care este dezvoltarea durabilă este nevoie de fundamentarea ştiinţifică a relaţiei om-natură şi a procesului de antropizare, fundamentare care să permită dezvoltarea în timp a unor modele capabile de predicţie şi a unor metodologii de monitorizare şi intervenţie în timp real. 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

V. România şi dezvoltarea durabilă4 

 

Pentru România, acceptarea "doctrinei" dezvoltării durabile nu este o opţiune benevolă, posibilă printre multe altele, ci reprezintă singura cale responsabilă de proiectare a dezvoltării pe termen mediu şi lung, în concordanţă cu interesul naţional şi cu cerinţele colaborării internaţionale.

Integrarea României în structurile euro-atlantice, obiectiv strategic primordial, presupune în mod necesar însuşirea organică a unui set coerent de valori caracteristice civilizaţiei occidentale. Corelarea obiectivelor dezvoltării naţionale cu experienţa deja dobândită în Occident în privinţa calităţii vieţii umane şi cu grija faţă de generaţiile viitoare face parte integrantă din acest proces.

Obiectivul fundamental al dezvoltării durabile constă în creşterea bunăstării şi prosperităţii individuale şi a ansamblului social, urmărind o dezvoltare economică în limitele suportabilităţii ecosistemului, într-un mod care să garanteze şi calitatea vieţii generaţiilor viitoare. 

Obiective principale: 

· asigurarea stării de sănătate a populaţiei; 

· asigurarea complementarităţii şi corelării între toate sectoarele economice şi sociale, în scopul dezvoltarii umane durabile; 

· stabilirea sectoarelor şi direcţiilor cu potenţial competitiv ca priorităţi ale dezvoltării durabile, în contextul tendinţelor majore pe plan mondial şi în conformitate cu obligaţiile internaţionale asumate de România; 

· redimensionarea şi remodelarea structurii economico-sociale, şi transformarea ei într-un sistem durabil; 

· asigurarea unei creşteri continue şi stabile a nivelului de trai şi în concordanţă cu criteriile de integrare în UE; 

· stoparea procesului de deteriorare a mediului şi iniţierea refacerii acestuia;

· dezvoltarea unui sistem legislativ şi instituţional coerent, compatibil cu cel al ţărilor din UE şi consolidarea democraţiei prin stimularea participării civice; 



4Acest capitol a fost realizat în baze lucrării Strategia Naţională pentru Dezvoltare Durabilă, elaborată de către Guvernul României (promovată de grupul de lucru în baza H.G.305/15.04.1994 şi cu sprijinul Societăţii civile), iulie 1999.

 

 

· formarea resursei umane la nivelul exigenţelor ştiinţifice, tehnologice şi informaţionale, pe plan internaţional din toate sectoarele economice şi sociale; 

· monitorizarea şi evaluarea permanentă a performanţelor economice, sociale şi de protecţie a mediului, printr-un sistem de indicatori cantitativi şi calitativi determinabili;

Priorităţi ale dezvoltării durabile

Într-o prima etapă, se impune crearea unui mediu favorabil sau a unui sistem-suport pentru dezvoltarea durabilă, acesta vizând urmatoarele priorităţi: sănătatea populaţiei, educaţia, creşterea economică şi conservarea resurselor energetice, susţinute de activitatea complexă şi interdisciplinară a protecţiei mediului. 

Evoluţia comunităţii se realizează cu şi pentru oameni şi, de aceea, centrul preocupărilor unei dezvoltări durabile îl constituie dezvoltarea umană, care presupune, în primul rând, îmbunătăţirea sănătăţii.

În prezent, starea de sănătate a populaţiei din România este critică, ceea ce reprezintă o serioasă ameninţare pentru dezvoltarea în viitor a societăţii. O analiză succintă arată că: indicatorul demografic "speranţa de viaţă la naştere" a românilor este unul dintre cele mai scăzute din Europa, cu 7-8 ani mai puţin decât în ţările dezvoltate. Mai mult, speranţa de viaţă la naştere este în scădere în ultimii ani, cu diferenţe semnificative între rural şi urban.

Valorile crescute ale mortalităţii infantile şi ale mortalităţii materne situează România pe unul din ultimele locuri în Europa. Rata mortalităţii infantile înregistrează diferenţe semnificative teritorial, între rural şi urban. 

 

Repere pentru un scenariu juridic al dezvoltării durabile

Transpunerea în plan juridic a obiectivelor dezvoltării durabile implică o evaluare prealabilă a legislaţiei adoptate până în prezent, precum şi stabilirea unui calendar legislativ în funcţie de priorităţile identificate, luând în considerare atât obligativitatea aplicării acquis-lui comunitar, respectarea convenţiilor şi acordurilor privind protecţia mediului la care România a aderat, posibilităţile financiare ale României, cât şi necesitatea stabilirii unui echilibru între perspectivele creşterii economice şi calitatea vieţii, etc.

Reperele cadrului juridic privind dezvoltarea durabilă sunt urmatoarele: 

· remodelarea regulilor de management public; 

· perfecţionarea sistemului de parteneriat instituţionalizat; 

· reglementatrea accesului la informaţii publice; 

· asigurarea prin Consiliul Legislativ şi prin ministere a unor intepretări unice ale legislaţiei, în special în domeniul comercial şi fiscal;

· reglementarea sau perfecţionarea mecanismelor de piaţă;

· îmbunătăţirea serviciilor publice; 

· asigurarea protecţiei şi conservarea resurselor naturale (dimensionarea producţiei agricole, ocrotirea pădurilor, calitatea resurselor de apă, prevenirea schimbărilor climatice, gestiunea deşeurilor, calitatea aerului, alimentaţia publică, etc.); 

· prevenirea deteriorării mediului; 

· promovarea investiţiilor de capital autohton şi străin pentru realizarea măsurilor şi lucrărilor de protecţia mediului, ţinând seama de priorităţile pe termen scurt, mediu şi lung; 

· reforma legislaţiei muncii (organizarea pieţei forţei de muncă, retribuţii potrivit eficienţei muncii, reţele de securitate socială, reglementarea echitabilă a şomajului, compensării şi concedierilor colective etc.);

· aşezările umane, amenajarea teritoriului, dezvoltarea rurală (problemele urbanizării, supraaglomerarea infrastructurilor, transportul, poluarea aerului, zgomotul etc.); 

· reorganizarea cercetării ştiinţifice şi tehnologice, a învăţământului, a pregătirii profesionale şi a sistemului educaţiei ecologice;

· perfecţionarea cadrului legal privind tehnologia comunicaţiilor şi a informaţiilor, pentru a favoriza marile investiţii în aceste domenii;

· elaborarea unui Cod Etic al Mediului pentru a determina renunţarea treptată la interesul imediat ce poate fi obţinut dintr-o activitate economică şi determinarea unor schimbări comportamentale, primatul unor valori etice: solidaritate, echitate etc; 

· introducerea in legislaţie a Fondului de Mediu.

Perspective 

După cum rezultă din Agenda 2000 pct. 3.6, România va trebui să-şi mărească substanţial resursele financiare destinate mediului, să-si dezvolte capacitatea administrativă de realizare a măsurilor necesare şi să introducă în dreptul intern întreaga legislaţie europeană. Legile ce se impun necesită un nivel ridicat de investiţii şi un considerabil efort administrativ.

Principiul corelaţiei între dezvoltarea economică şi asigurarea durabilităţii este luat ca punct de plecare, împotriva imaginii de opoziţie şi adversitate dintre ele, imagine de largă circulaţie în literatura de specialitate (locuri de muncă versus salvarea resurselor naturale) sau în organisme internaţionale (fractura între ţările dezvoltate ce solicită măsuri ecologice şi ţările în curs de dezvoltare care le consideră obstacole în programele economice, deseori echivalate cu un embargo industrial).

Este de remarcat că pentru ţările emergente în economia globalizată, preocupările ecologice, concentrate în conceptul durabilităţii, introduc ideile de "patrimoniu", bunuri şi interese publice şi de gestiune coordonată. Departe de a apela la măsuri administrative şi la gestiunea centralizată, promovarea acestor idei poate fi adecvat realizată prin pârghiile legislative, criteriile ştiinţifice şi practicile economice durabile pe termen lung, adică prin ceea ce poate fi denumit "Cultura Durabilităţii"

 

Coordonatele si parametrii modelului de dezvoltare durabilă în România

Schimbarea traiectoriei de evoluţie a României către direcţia modelului de dezvoltare durabilă presupune, în mod obligatoriu, actiunea pe următoarele coordonate: 

♦ oprirea procesului de deteriorare a capitalului natural şi a structurii genetice a populaţiei; 

♦ restructurarea şi redimensionarea economiei româneşti;

♦ promovarea unui sistem complex şi coerent de legi, care să asigure realizarea reformelor politice si economice, respectarea statului de drept, aplicarea consecventă a acqui-ului comunitar, îndeplinirea obligaţiilor stabilite prin Acordul European instituind o asociere între România, pe de o parte, Comunităţile Europene şi statele membre ale acestora, pe de altă parte (libera circulaţie a mărfurilor, a capitalurilor, a serviciilor şi a persoanelor, piaţa concurenţială, armonizarea legislaţiei naţionale cu legislaţia comunitară în special în legătură cu protecţia mediului înconjurător etc.); 

♦ aplicarea unui pachet de măsuri eficiente pentru protecţie socială în fazele critice ale procesului de restructurare şi redimensionare a economiei. Dezvoltarea instrumentelor şi capacităţii de reglementare a activităţii economiei de piaţă, cu scopul de a modifica structura socială în sensul creşterii ponderii clasei mijlocii şi reducerea ponderii categoriilor sărace;

♦ dezvoltarea unui sistem flexibil şi performant de educaţie a populaţiei şi de formare a resursei umane inclusiv pregătirea oamenilor politici şi de decizie în spiritul abordării holiste a activităţilor sectoriale şi al analizei cost-beneficiu pe termen lung pentru a susţine dezvoltarea durabilă din România; 

♦ stabilirea unui sistem de indicatori de dezvoltare durabilă: stare – presiune – răspuns, care să îmbine indicatorii de creştere economică cu aspectele cantitative şi calitative ale conservării şi utilizării durabile ale capitalului natural, pentru aprecierea valorii de piaţă a resurselor şi serviciilor asigurate de capitalul natural şi a instrumentelor şi mecanismelor economice pentru promovarea soluţiilor viabile pe termen lung, în orice sector socio-economic;

♦ formarea unei infrastructuri instituţionale suple, constituită din compartimente ale căror responsabilităţi sunt complementare şi clar definite pentru evitarea paralelismelor şi suprapunerilor; 

♦ crearea unor instituţii ale societăţii civile care să funcţioneze ca interfaţă între structurile guvernamentale, autorităţile locale şi public; 

♦ realizarea unui parteneriat între structurile statului, ale sectorului privat si ale societăţii civile; 

♦ reducerea ratei de exploatare a resurselor neregenerabile, pe baza promovării în procesul de restructurare a economiei, tehnologiilor cu consumuri mici de materii prime şi energie şi pe baza colectării, reciclării sau reutilizarii deşeurilor. Efectul trebuie să fie amplificat prin acţiuni complementare de identificare şi folosire a surselor alternative de materii prime şi energie;

♦ dezvoltarea ştiinţei si tehnologiei privind capacitatea productivă şi de suport a capitalului natural şi pentru dezvoltarea tehnologiilor specifice dezvoltării durabile: tehnologii care minimizează consumurile de materii prime şi energie şi, respectiv, producţia de deşeuri; tehnologii care utilizează materii prime şi surse de energie alternative; tehnologii pentru captarea sau colectarea deşeurilor şi pentru reciclarea acestora; tehnologii de neutralizare sau depozitare sigură a deşeurilor periculoase; biotehnologii pentru reabilitarea solurilor sau apelor poluate etc;

♦ dezvoltarea sistemului de tehnologia informaţiei pentru asistarea dezvoltării, politicilor, strategiilor şi, respectiv, a planurilor de acţiune şi a actelor de decizie. 

♦ reducerea treptată a nivelului de deteriorare a calităţii aerului, apei şi solului până la pragul optim pentru procesele vieţii;

♦ echilibrarea structurii pe vârste şi refacerea stării de sănătate a populaţiei; 

♦ dezvoltarea unui sistem de monitorizare a dinamicii sistemului socio-economic şi a componentelor capitalului natural, inclusiv a calităţii vieţii, aerului şi apei, în concordanţă cu restul de indicatori ai dezvoltării durabile;

♦ relansarea investiţiilor; 

♦ susţinerea continuă a educaţiei, serviciilor de sănătate, transportului public, construcţiei de locuinţe;

♦ stabilirea unui sistem fiscal care să determine utilizarea împrumutului public doar pentru investiţii şi nu pentru consum în cadrul unui nivel stabil şi prudent din PIB;

♦ stimularea competiţiei în economie;

♦ dezvoltarea industriilor care protejează mediul;

♦ iniţierea unor acţiuni de conştientizare publică a nevoii de protecţie a mediului şi conservare a resurselor naturale;

♦ definirea opţiunilor strategice în domeniul turismului în condiţiile protecţiei mediului;

♦ permanenta îmbunătăţire a eficienţei utilizării resurselor;

♦ promovarea unor programe privind recuperarea, reciclarea şi reutilizarea materialelor şi a deşeurilor. 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

VI. Dezvoltarea durabilă

- o nouă paradigmă economico-socială

Acum, la începutul secolului XXI, câteva tendinţe clare legate de mediu modelează viitorul civilizaţiei.


Creşterea proiectată a populaţiei în următoarea jumătate de secol poate să afecteze mult mai direct progresul economic decât orice altă tendinţă, exacerbând aproape toate celelalte probleme de mediu şi sociale.


Tendinţele economice globale din anii `90 au fost extraordinar de îndrăzneţe dar cele legate de mediu au fost dezastruoase. Un sistem economic care funcţiona bine în trecut, când cererile unei economii mai mici se încadrau uşor în capacităţile ecosistemelor pământului, nu mai funcţionează bine acum. Dacă tendinţele actuale nu vor fi anulate omenirea se va afla în faţa unei continue deteriorări a mediului, care, inevitabil, va conduce către un declin economic sigur. Încercarea care se face este de a se reproiecta sistemul economic, astfel încât acesta să nu distrugă sistemele de mediu care îl susţin, permiţând realizarea unui progres economic.


A venit momentul pentru ceea ce marele specialist în istoria ştiinţelor, Thomas Kuhn, descrie ca fiind o schimbare de paradigmă. În lucrarea sa The Structure of Scientific Revolution, Kuhn constată că teoria trebuie schimbată pe măsură ce înţelegerea ştiinţifică a realităţii într-un domeniu avansează, ajungând la un punct unde teoriile existente nu mai explică în mod adecvat realitatea.


Într-o astfel de situaţie se află acum economia la scară globală. Piaţa este un dispozitiv foarte eficient de alocare a resurselor şi de echilibrare a cererii şi ofertei, dar ea nu respectă nivelurile productive durabile ale sistemelor naturale. Într-o lume în care cererile economiei împing spre limite sistemele naturale, a te baza exclusiv pe indicatori economici este o reţetă spre dezastru.


Diferenţa dintre modul în care percep lumea economiştii şi ecologiştii nu poate fi mai mare decât este acum. Economiştii văd o lume care a crescut prin salturi şi sărituri de-a lungul ultimilor 50 de ani, dar ecologiştii văd o creştere bazată pe arderea unor mari cantităţi de combustibili fosile ieftini, care destabilizează clima. Ei sunt conştienţi de faptul că cel care cumpără un galon de benzină plăteşte preţul extragerii petrolului, al transformării lui în benzină, dar nu şi costul viitoarelor efecte dăunătoare asupra climei. În timp ce economiştii văd indicatori eonomici cu creştere explozivă, ecologiştii văd o economie care modifică clima, cu consecinţe ce nu pot fi prevăzute de nimeni.


Astăzi, ecologiştii privesc la un ecosistem care se deteriorează şi văd necesitatea restructurării economiei, nevoia schimbării de paradigmă. Creşterea mai rapidă a economiei globale comparativ cu resursele naturale ale Pământului, impune noi cereri asupra sistemului politic responsabil pentru administrarea interacţiunii dintre cele două elemente. Managementul acestei relaţii din ce în ce mai tensionate dintre economia de piaţă la nivel global, care se extinde cu o mie de miliarde de dolari anual, şi ecosistemele Pământului, ale căror capacităţi sunt virtual fixe, devine tot mai solicitant. Se intensifică cererile către instituţiile politice pentru acţiuni de stopare a deteriorării. Problema este dacă instituţiile politice sunt capabile să încorporeze principii ecologice în luarea deciziilor economice.5


Pragul - concept larg utilizat în ecologie cu referire la producţia durabilă a sistemelor naturale - este punctul care, atunci când este trecut, poate aduce schimbări rapide şi uneori imprevizibile. În lumea socială, pragurile modificărilor bruşte nu sunt mai puţin reale, deşi ele pot fi mai greu de identificat şi anticipat. Între cele mai spectaculoase depăşiri de prag din perioada recentă se află cele care au dus la revoluţia politică în Europa Răsăriteană şi la scăderea semnificativă a fumatului în Statele Unite. Rămâne de văzut dacă şi în domeniul mediului va avea loc o revoluţie similară cu cea din domeniul fumatului.6


Semnele că lumea se aproprie de un prag ecologic important sunt probabil mai puternice în lumea corporaţiilor decât în orice alt sector. Aceste schimbări au fost mai dramatice în industria petrolului. În consecinţă, firma Shell a deschis prima staţie de hidrogen (utilizat de noile motoare cu pilă de combustie) - echivalentul viitor al staţiilor de alimentare cu benzină din zilele noastre.


În Statele Unite, pragul către un management responsabil al pădurilor pare să fi fost trecut. După câteva decenii de construire a drumurilor cu banii contribuabililor pentru a ajuta companiile forestiere să defrişeze pădurile aflate în patrimoniul public, Serviciul Forestier a anunţat la începutul anului 1998 că a impus un moratoriu asupra construcţiilor de drumuri. Ca răspuns la o schimbare majoră a opiniei publice s-a introdus un nou sistem de management - unul proiectat să menţină integritatea unui ecosistem şi să fie guvernat de ecologie şi nu de factori economici. Sistemul va recunoaşte, de exemplu, nevoia de a administra pădurile pentru a elimina inundaţiile excesive, eroziunea solului, colmatarea râurilor şi distrugerea zonelor de pescuit asociate cu practica, acum abandonată, a defrişărilor. Conform noii politici, volumul de lemn exploatat din pădurile naţionale, care ajunsese la un record absolut de 5,2 milioane metri cubi pe an în anii `80, a fost redus la 1,3 milioane metri cubi.

 



5REINICKE, H, Global Public Policy, Brookings Institution Press, Washington, DC, 1998;

6BROWN, Lester R., Starea lumii 2000, Ed.Tehnică, Bucureşti, 2000, cap.10. p.215-236.

De asemenea, China a recunoscut pentru prima dată, la mijlocul lui august 1998, după câteva săptămâni de inundaţii, că acestea nu erau numai calamitate naturală, ci au fost exacerbate de defrişări. Astfel nu numai că s-a ordonat oprirea defrişărilor în zonele calamitate, ci şi transformarea unor firme de stat care recoltau lemn în firme care efectueză împăduriri.


O industrie a tutunului "muştruluită", companii petroliere care investesc în hidrogen, managementul reformat al pădurilor în Statele Unite şi China, acestea sunt numai câteva dintre semnele care arată că lumea se aproprie de tipul schimbării de paradigmă despre care a scris Thomas Kuhn. De-a lungul unui spectru de activităţi, locuri şi instituţii, atitudinile faţă de mediu s-au modificat radical în numai câţiva ani. Pe lângă corporaţiile gigant care odinioară se opuneau ferm reformelor ecologice serioase, un număr de companii importante au început să se manifeste din perspectivă ecologică, ca reprezentanţi ai capitalismului global.


Provocările cu care se confruntă civilizaţia globală la începutul noului secol sunt stabilizarea climatului şi stabilizarea populaţiei. Succesul pe aceste două fronturi ar face ca alte provocări, cum sunt inversarea defrişării Pământului (acţiunea de defrişare să fie înlocuită cu cea de replantare a zonelor distruse prin defrişare), stabilizarea nivelului pânzelor freatice, protecţia diversităţii plantelor şi animalelor, să poată deveni mult mai uşor de realizat. Dacă nu poate fi stabilizată clima şi nu poate fi stabilizată populaţia, nu există nici un ecosistem de pe Pământ care să poată fi salvat. Totul se va schimba. Dacă ţările în curs de dezvoltare nu-şi pot stabiliza în curând populaţia, multe dintre ele sunt puse în faţa unui colaps general al ecosistemelor.


De altfel, există deja tehnologiile necesare pentru succesul celor două acţiuni. Restructurarea economiei energiei pentru a stabiliza cerinţele climei necesită investiţii în surse de energie nedăunătoare climei. Este cea mai mare oportunitate de investiţii din istorie. Stabilizarea populaţiei, deşi necesită investiţii suplimentare pentru serviciile de sănătate, este mai mult o problemă de schimbare de comportament.


Stabilizarea climei înseamnă trecerea de la o economie a energiei bazată pe combustibili fosili sau carbon, la surse alternative de energie. În timp ce utilizarea energiei eoliene şi a celulelor solare creşte vertiginos, creşterea mondială a consumului de petrol a scăzut la mai puţin de 2% pe an, putând ajunge la un nivel maxim, după care să scadă prin 2005. Arderea gazului natural, cel mai curat dintre cei trei combustibili fosili, creşte cu 2% pe an. Gazul este văzut din ce în ce mai mult ca un combustibil de tranziţie, o parte din puntea de trecerea de la economia energiei bazată pe combustibili fosili, la cea bazată pe energia soarelui/hidrogenului.

 

Confruntarea cu globalizarea ecologică


Globalizarea semnifică un proces complet de transformări ale societăţii, în care numeroase forţe întreţesute fac ca graniţele naţionale să fie mai permeabile decât înainte, prin creşterea comerţului, a investiţiilor, a călătoriilor şi a reţelelor de calculatoare.

"Globalizarea ecologică" este utilizată cu sensul de impact colectiv pe care îl au diferite procese asupra sănătăţii sistemelor naturale ale planetei. În multiplele sale ipostaze prezintă provocări majore pentru structurile tradiţionale de guvernare. Guvernele naţionale sunt inadecvate pentru administrarea problemelor de mediu care transced graniţele prin aer, curenţi acvatici sau comerţul global. Naţiunile acordă puteri tot mai mari unor instituţii economice ca Organizaţia Comerţului Internaţional - OCI şi Fondul Monetar Internaţional - FMI, însă problemele de mediu sunt, de obicei, doar o problemă secundară pentru aceste organisme.7

Cu toate că statele naţionale pierd teren în faţa globalizării, alţi factori trec în prim plan, în special corporaţiile internaţionale şi organizaţiile neguvernamentale. Noile tehnologii comunicaţionale şi informatice facilitează extinderea reţelelor internaţionale, iar parteneriatele originale între organizaţiile neguvernamentale, comunitatea de afaceri şi instituţiile internaţionale sunt impulsionate de ONG-uri, comunitatea economică şi instituţiile internaţionale.

În pofida acestor evoluţii pozitive, pe măsură ce intrăm în noul mileniu, economia mondială şi lumea naturală sunt în situaţii precare, ambele generând teamă faţă de apariţia la orizont a unei ere de instabilitate globală. Mişcările internaţionale de bunuri, bani şi oameni joacă un rol esenţial în pierderile biologice fără precedent în prezent. Totuşi, regulile în curs de apariţie ale economiei mondiale acordă puţină atenţie importanţei stopării acestei sărăciri biologice a planetei. Dezacordul dintre imperativele ecologice şi practica economică prevalentă va necesita un arbitraj.

Sănătatea ecosistemelor planetei este supusă unor tensiuni fără precedent, pe măsură ce comerţul mondial îşi continuă ascensiunea. Dar structurile guvernamentale globale dau puţină atenţie nevoii urgente de a stopa declinul global. Organizaţia Comerţului Internaţional (OCI) este un exemplu în acest sens. 

 



7BROWN, Lester R., Op.cit, cap.10. p.218.

 

OCI s-a înfiinţat în 1994 ca rezultat al "Rundei Uruguay"8 de dezbateri privind comerţul global, desfăşurate sub egida Acordului General asupra Tarifelor şi Comerţului (GATT). Cu toate că mulţi reprezentanţi ai comunităţii economice, guvernelor şi învăţământului au salutat crearea sa ca pe un pas progresist spre o nouă eră a prosperităţii globale, criticii au afirmat că noua organizaţie a ridicat drepturile corporaţiilor la noi dimensiuni, devastând totodată comunităţile locale şi mediul. 

La sfârşitul lunii noiembrie a anului1999 a avut loc la Seattle o rundă de dezbateri milenare legate de comerţul internaţional. Au fost prezenţi şi mii de activişti ai organizaţiilor neguvernamentale, dintre care mulţi protestau împotriva a ceea ce ei considerau "orbirea" OCI faţă de mediu. Multe documente importante nu sunt disponibile pentru public, iar majoritatea comitetelor OCI, ca şi toate şedinţele de soluţionare a disputelor se desfăşoară în sesiuni închise, dominate de experţi în comerţ şi ecologie.

Textul acordului prin care s-a creat OCI cuprinde 26000 de pagini şi acoperă o gamă imensă de subiecte, incluzând agricultura, drepturile de proprietate intelectuală, investiţiile şi serviciile. Ca o concesie oferită ecologiştilor, preambulul acordului OCI include, printre obiectivele sale, protecţia mediului şi dezvoltarea durabilă. Acordul cuprinde şi un angajament de a crea un comitet al comerţului şi mediului, care să aibă ca sarcini analiza relaţiei dintre liberalizarea comerţului şi protecţia mediului şi recomandarea oricărei schimbări a regulilor OCI, care ar fi necesară pentru a face ca cele două obiective să se "susţină reciproc". Însă în peste cinci ani, comitetul nu a generat nici o acţiune concretă, ci doar dezbateri.

Pachetul de reglementări prin care a fost creat OCI a inclus şi un Acord asupra Aplicării Măsurilor de Igienă şi Fitoigienă (SPS), care impune noi restricţii legilor concepute să protejeze sănătatea vegetală, animală şi umană. Specialiştii în comerţ au argumentat că legiuitorii adoptau legi lipsite de raţiuni ştiinţifice, care aveau ca obiectiv primar îndepărtarea produselor străine din propriile rafturi. Cu toate că motivul oficial al acordului SPS a fost să împiedice ţările să utilizeze bariere comerciale deghizate în standarde de siguranţă, există îngrijorarea că şi reglementările justificative vor întra în conflict cu deciziile sale.

Uniunea Europeană afirmă că aceasta se întâmplă în disputa sa cu SUA, legată de o reglementare a UE care interzice vânzarea cărnii cu hormoni 

de creştere. UE insistă asupra faptului că reglementarea nu este deloc o 

 



8"Text of Uruguay Round Ministerial Decision on Trade and Environment", 14 aprilie 1994.

 

barieră comercială pusă intenţionat, ci doar o reacţie prudentă la preocuparea publică legată de efectele alimentaţiei cu carne tratată cu hormoni. Această acţiune a ajuns la apogeu în februarie 1998, când o comisie de apel a OCI a confirmat o concluzie anterioară, care afirma că reglementarea europeană violase prevederile OCI. În iulie 1999, guvernul SUA a impus UE sancţiuni aprobate de OCI, pentru refuzul acesteia de a accepta carne din SUA tratată cu hormoni, impunând taxe vamale de 100% importurilor europene în valoare

de 116,8 milioane dolari. Argumentul principal al comisiei împotriva reglementării UE a fost fundamentarea sa pe o evaluare inadecvată a riscului. SUA a respins apărarea UE, conform căreia restricţia de import era justificată de principiul precauţiei, un principiu de bază al legii internaţionale a mediului, care câştigă din ce în ce mai mult teren. De exemplu, Declaraţia de la Rio, afirmă: "lipsa unei certitudini ştiinţifice depline, nu va fi folosită ca motiv de amânare a măsurilor eficiente de prevenire a degradării mediului, acolo unde există ameninţarea unui pericol serios şi ireversibil".9

Disputa asupra hormonului folosit pentru carne este considerată de mulţi doar începutul pentru alte controverse comerciale mai serioase, care mocnesc în prezent, având ca subiect organismele modificate genetic. Din nou, Uniunea Europeană şi Statele Unite sunt adversarii principali. Inspirată de preocuparea publică legată de efectele organismelor modificate genetic asupra sănătăţii şi mediului, reglementările adoptate în UE în 1998 prevăd etichetarea adecvată a tuturor produselor alimentare care conţineau soia sau porumb modificate genetic. Companiile americane se plâng că cerinţele de etichetare reprezintă bariere comerciale, iar guvernele Statelor Unite şi Canadei susţin acelaşi punct de vedere în cadrul OCI şi a altor forumuri internaţionale.

Cum opoziţia faţă de OCI continuă să crească, multe guverne încep să recunoască că sunt necesare reforme pentru a face ca sistemul comercial mondial să fie sănătos pentru mediu. Legile comerţului mondial au descurajat de mult subvenţiile, deoarece ele distorsionează câmpul economic.

Abordarea subvenţiilor nocive pentru mediu ar putea fi un pas important înainte, dar el nu permite guvernelor să evite modificarea regulilor existente ale OCI, pentru a proteja legile de mediu de provocările comerţului. Printre priorităţile reformei se află încorporarea în reglementările OCI a principiului precauţiei, protejarea dreptului consumatorului de a cunoaşte impactul pe care îl au produsele asupra sănătăţii şi mediului, prin programe de 



9U.S.Office of Technology Assesment, Trade and Environment: Conflicts and Oportunities, U.S. 

Governement Printing Office, Washington DC, May 1992.

 

avertizare prin etichete, recunoaşterea legitimităţii de a diferenţia produsele după modalitatea de producţie, prioritateaa acordurilor multinaţionale asupra mediului în cazul în care intră în conflict cu legile OCI, asigurarea dreptului ţărilor de a folosi măsuri comerciale de protecţie a zonelor globale comune.

Nevoia de a proteja resursele naturale care stau la baza economiei globale merită un loc special în agenda de lucru, pe măsură ce procesul de concepere a politicilor internaţionale este în curs de desfăşurare.

Orice discuţie despre o nouă arhitectură financiară începe, evident, de la structurile existente deja, în principal, Fondul Monetar Internaţional şi Banca Mondială. 

Rolul proeminent al Fondului, de canal pentru ajutoarele de multe miliarde de dolari către ţările aflate în criză, a demonstrat puterile organizaţiei. Dar el a dat naştere la controverse. Economişti proeminenţi au contestat înţelepciunea consultanţei financiare acordate de această instituţie şi secretul în care sunt învăluite operaţiunile sale.

Cu ceva mai multă discreţie, Banca Mondială a fost şi ea activă în canalizarea fondurilor spre ţările aflate în criză, adesea în strânsă legătură cu FMI. Ţările care au primit împrumuturi convenţioale de ajustare structurală şi pachete de împrumuturi generate de criză au fost de acord să aplice o listă lungă şi specifică de schimbări, având scopul de a le reda sănătatea economică şi solvabilitatea. Privatizarea, stabilitatea ratei de schimb şi a preţului şi liberalizarea comerţului se numără printre politicile recomandate frecvent.

Însă şi Banca Mondială şi FMI nu au acordat suficientă atenţie efectelor profunde ale acestor politici asupra sănătăţii ecologice şi structurii sociale a ţărilor respective. O componentă importantă a majorităţii împrumuturilor de ajustare este reprezentată de politicile care tind spre creşterea exporturilor, cu care să se plătească datoriile. Dar presiunea de a exporta poate orienta ţările spre lichidarea bunurilor naturale, subminând astfel perspectivelor economice pe termen lung. Împrumuturile de ajustare structurală promovează exporturile de mărfuri sensibile în ceea ce priveşte mediul şi impun, în acelaşi timp, ţărilor să reducă draconic cheltuielile guvernamentale, producând scăderea bugetelor, şi aşa împovărate, ale ministerelor care se ocupă de gestionarea mediului şi a resurselor naturale. 10

O iniţiativă a Programului de Mediu al Naţiunilor Unite (UNEP), lansată în 1992, încurajează băncile comerciale să încorporeze criterii legate de mediu în programele lor de împrumut. Până acum, 162 de bănci din 43 de 



10BROWN, Lester R., Op.cit., p.220-226.

 

ţări au semnat Declaraţia Băncilor privind Mediul şi Dezvoltarea Durabilă. Semnatarii subliniază cerinţa ca toţi cei care împrumută să se conformeze cu "toate reglementările aplicabile de mediu - locale, naţionale şi internaţionale". De asemenea, vor să reactualizeze procedurile contabile, astfel încât să reflecte riscurile de mediu, cum sunt probabilitatea unor accidente chimice sau a gropilor de deşeuri periculoase ascunse, şi să se creeze servicii şi produse bancare care promovează protecţia mediului.

Dacă pieţele financiare vor să reflecte adecvat riscurile de mediu, sunt esenţiale informaţii transparente despre performanţele ecologice ale firmelor. În ultimii ani s-a înregistrat o creştere explozivă a interesului acordat rapoartelor despre mediu. Coalition for Environmentally Responsible Economies din Boston (CERES) a lansat o Iniţiativă Globală de Raport în care corporaţiile, organizaţiile neguvernamentale, firmele profesionale de contabilitate şi UNEP colaborează pentru a produce un set global de linii directoare pentru coerenţa rapoartelor legate de durabilitate, prezentate de corporaţii. Obiectivul iniţiativei este acela de a plasa rapoartele de mediu pe acelaşi plan cu rapartele financiare, devenind astfel o practică standard de activitate în lumea întreagă.

Crearea unei societăţi durabile din punct de vedere al mediului înseamnă mai mult decât economie, iar economia vizionară înseamnă mai mult decât reducerea restricţiilor legate de mişcarea banilor şi a bunurilor. Crearea unei societăţi adecvate secolului XXI va necesita nu numai reforma instituţiilor economice, dar şi o consolidare a instituţiilor ecologice internaţionale, astfel încât ele să poată acţiona ca o contrapondere ecologică la actualele grupuri economice cu putere tot mai mare. 

Un loc de pornire este reprezentat de sutele de acoduri, declaraţii, planuri de acţiune şi tratate internaţionale legate de mediu, care există deja. Numai tratatele de mediu sunt peste 230; s-a obţinut acordul participanţilor pentru mai mult de trei sferturi dintre ele, încă din momentul desfăşurării primei conferinţe a Naţiunilor Unite pe probleme de mediu, care a fost organizată la Stockholm, în 1972. Aceste acorduri acoperă, printre altele, poluarea atmosferică, spolierea oceanului, protejarea speciilor aflate în pericol, comerţul cu deşeuri periculoase şi conservarea Antarcticii.

Diplomaţia ecologică din ultimile decenii pare să fi avut un succes remarcabil, dacă ţinem cont de numărul de tratate. De fapt, multe dintre aceste acorduri au dus la rezultate importante, cum ar fi: scăderea cu 87% a emisiilor de hidrocarburi cloro-fluorurate, faţă de vârful din anul 1988, ca efect al Protocolului de la Montreal legat de distrugerea stratului de ozon (din anul 1987) reducerea comerţului cu elefanţi în Africa ca urmare a interzicerii comerţului cu fildeş în 1990, scăderea numărului de balene vânate anual de la peste 66000 în 1961 la 1100 în prezent (ca urmare a acordurilor promovate de către International Whaling Commission); scăderea volumului de petrol deversat în ocean a scăzut cu 60% începând din 1981, chiar în condiţiile dublării volumului de petrol transportat, ca răspuns la reglementările Organizaţiei Maritime Internaţionale, iar interzicerea amenajărilor şi explorărilor miniere pe 50 de ani în Antarctica, datorită unui acord din 1991.

Dar chiar dacă numărul tratatelor este în creştere, starea biosferei continuă să se deterioreze. Nivelurile de bioxid de carbon au atins niveluri record, oamenii de ştiinţă anunţă în prezent o perioadă de dispariţie în masă a speciilor, zonele piscicole principale ale lumii sunt epuizate, iar lipsa apei ameninţă lumea întreagă. Renumitul ritm lent al diplomaţiei internaţionale are nevoie să se adapteze la urgenţa din ce în ce mai mare de a proteja sistemele care asigură viaţa planetei.

Principalul motiv pentru care tratatele de mediu au eşuat până acum în transformarea tendinţelor actuale alarmante pentru mediu este faptul că guvernele care le-au creat au permis doar angajamente slabe şi aplicări laxe.

O idee ce câştigă în prezent credit politic este transformarea Programului de Mediu al Naţiunilor Unite în Organizaţia Mondială de Mediu (OMM), având acelaşi rang ca OCI. Deşi UNEP a înregistrat câteva succese importante de când a fost înfiinţată, în 1972, ea a suferit din cauza resurselor precare şi a mandatului limitat. Era necesară de mult o promovare a statutului problemelor de mediu în cadrul sistemului Naţiunilor Unite. O organizaţie mondială de mediu ar putea să servească cu folos ca organizaţie umbrelă pentru mulţimea actuală dispersată de entităţi juridice, la fel cum agenţiile interne de mediu supravegheză aplicarea legilor naţionale de mediu. 

Instituţiile naţionale de mediu de mâine ar putea fi total diferite de organismele birocratice care predomină astăzi în multe domenii. Se naşte în prezent, în diferite domenii, un sistem de guvernare internaţională ecologică, dovedind că guvernarea nu mai ţine doar de guverne.

O evoluţie deosebit de încurajatoare din ultimii ani a fost intensificarea permanentă a mişcărilor internaţionale neguvernamentale. Activiştii de mediu se înmulţesc la nivel naţional şi local, în majoritatea colţurilor lumii. Creşterea a fost rapidă în special în lumea în curs de dezvoltare şi în Europa de Est unde s-a deschis spaţiul politic pentru organizaţiile neguvernamentale. Numărul ONG-urilor a crescut de la 176 în 1909, la peste 23000 în 1998. Grupurile de mediu au sporit permanent ca proporţie din total, sărind brusc de la numai 2% din ONG-uri în 1953, la 14% în 1993.

Printre multele realizări ale ONG-urilor se numără şi educarea a milioane de oameni în ceea ce priveşte problemele de mediu şi utilizarea eficientă a puterii unor cetăţeni informaţi pentru a străpunge vălul de secretomanie care acoperă mult prea mult negocierile internaţionale şi luarea deciziilor în cadrul corporaţiilor. Succesele recente ale ONG-urilor impun expunerea deficienţelor de mediu ale unui Acord Multilateral asupra Investiţiilor şi blocarea sa, ca şi încetinirea introducerii organismelor modificate genetic în lumea întreagă, până în momentul în care vor fi mai bine înţelese efectele acestora asupra sănătăţii umane şi asupra mediului.11 

 

*

Bogăţia umană nu poate fi măsurată numai prin capitalul realizat de om, ci trebuie să ţină seama şi de capitalul natural, constituit atât din resursele regenerabile cât şi neregenerabile. Misiunea dezvoltării durabile este de a găsi căile de creştere a bogăţiei totale, concomitent cu folosirea, în mod prudent, a resurselor naturale comune, astfel încât resursele regenerabile să poată fi menţinute, iar cele neregenerabile să fie folosite într-un ritm care să ţină seama de nevoile generaţiilor viitoare. Este necesară o viziune clară asupra ponderii care se acordă acestor factori. Uneori, anumite efecte negative asupra mediului urmează să fie acceptate ca preţ al dezvoltării economice, dar, în alte ocazii, un ecosistem ori un anumit aspect al mediului înconjurător trebuie să fie protejat împotriva exploatării. 

Calea tradiţională de reducere a deteriorării mediului este aceea de a impune norme de reglementare, de exemplu, pentru combaterea emisiilor de poluanţi, sau pentru ţinerea sub control a amenajării terenurilor. Dar reglementările nu pot fi totdeauna cea mai bună cale de realizare a obiectivelor, fie din punctul de vedere al mediului, fie din cel economic. Aplicarea reglementărilor implică şi costuri ascunse care pot duce la ineficienţă şi pot să genereze deşeuri sau reziduuri a căror neutralizare sau depozitare reclamă cheltuieli suplimentare. De aceea, se impune reducerea şi simplificarea reglementărilor oriunde este necesar. În politica privind protecţia mediului, este preferabil, de regulă, să se facă uz de instrumente economice. Ele pot antrena continuu la inovare şi dezvoltare de procedee tehnice, capabile să protejeze şi să amelioreze mediul.

În principiu, trebuie să fie posibil ca, prin analiza cost-beneficiu, să se stabilească valorile oricăruia dintre elementele care au impact asupra mediului înconjurator.

Principiile dezvoltării durabile vor continua să facă obiectul unor largi discuţii şi dezbateri, atât pe plan naţional cât şi internaţional, dar, în termeni generali, acestea sunt, în prezent, bine stabilite. Dezvoltarea economică este importantă în viaţa oricărei societăţi, însă beneficiile ei trebuie să fie mai mari decât costurile, inclusiv costurile legate de conservarea şi îmbunătăţirea mediului înconjurător. Acum, atenţia trebuie să se focalizeze asupra modalităţilor prin care aceste principii pot, şi trebuie, să fie aplicate în diferitele sectoare ale economiei şi ale dezvoltării sociale.



11BROWN, Lester R., Op.cit., p.232-236.

